b"\n_START_ARTICLE_\nCan Moragues (Riudarenes)\n_START_SECTION_\nDescripci\xc3\xb3\n_START_PARAGRAPH_\nEdifici de dues plantes amb teulada a dues vessants laterals i cornisa catalana. La porta principal \xc3\xa9s impostada i les finestres emmarcades amb pedra i ampit motllurat. Destaca una de les finestres d'arc conopial i petites arquacions. A la planta baixa s\xe2\x80\x99hi ha obert una porta simple. A la part posterior hi ha una torre de planta quadrada coronada per merlets de rajol.A l\xe2\x80\x99interior, la sala central del primer pis presenta una decoraci\xc3\xb3 de pintures als murs i als revoltons amb motius florals i cen\xc3\xa8fes probablement del segle XIX. _NEWLINE_Posteriorment es va realitzar una construcci\xc3\xb3 nova, adossada a la part dreta de la casa original, de poc inter\xc3\xa9s arquitect\xc3\xb2nic, comunica amb la part antiga per\xc3\xb2 t\xc3\xa9 entrada independent, a trav\xc3\xa9s d\xe2\x80\x99una escala lateral.\n_START_SECTION_\nHist\xc3\xb2ria\n_START_PARAGRAPH_\nLa casa fou comprada per l'avi de l'actual propietari l'any 1916. Can Moragues va ser cedit a l'ajuntament de Riudarenes i ara \xc3\xa9s una finca municipal. A trav\xc3\xa9s d'un conveni amb l'ajuntament, des del 6 d'agost de 2014, Can Moragues \xc3\xa9s la seu de la Fundaci\xc3\xb3 Emys, una entitat riudarenenca de conservaci\xc3\xb3 del medi natural i cust\xc3\xb2dia del territori."